Χαλκίδα, 28/06/2026

ΣΥΛΛΟΓΟΣ ΕΡΓΑΖΟΜΕΝΩΝ Γ. Ν. ΧΑΛΚΙΔΑΣ

ΨΗΦΙΣΜΑ ΣΥΜΠΑΡΑΣΤΑΣΗΣ

Εκφράζουμε την αμέριστη συμπαράσταση και τη στήριξη στην εκπαιδευτικό, μέλος του Δ.Σ. του Συλλόγου Δασκάλων και Νηπιαγωγών Χαλκίδας, Μαρία Μαυροκεφαλίδου, η οποία καλείται σε απολογία από το Πρωτοβάθμιο Πειθαρχικό Συμβούλιο, ύστερα από δίωξη που ασκήθηκε σε βάρος της από τη ΔΙΕΥΘΥΝΣΗ ΠΡΩΤΟΒΑΘΜΙΑΣ ΕΚΠΑΙΔΕΥΣΗΣ Εύβοιας κατά το σχολικό έτος 2021-2022 και τον τότε Διευθυντή Εκπαίδευσης.
Η εκπαιδευτικός διώκεται επειδή πρωτοστάτησε στο σχολείο που υπηρετούσε τότε, το 10ο Δημοτικό Σχολείο Χαλκίδας, για να μην προχωρήσει συγχώνευση δύο τμημάτων με 35 εγγεγραμμένους μαθητές, για να καλυφθεί το εκπαιδευτικό κενό που υπήρχε σε ένα από τα δύο τμήματα της ΣΤ’ τάξης στο σχολείο της, αλλά και για την κάλυψη των κενών που υπήρχαν στα δυο τμήματα ΖΕΠ (Ζώνη Εκπαιδευτικής Προτεραιότητας), σε ένα σχολείο που πάνω από το 1/3 των μαθητών ήταν Ρομά.
Επίσης διώκεται γιατί δεν αντιμετώπισε τους μαθητές της ως αριθμούς, όπως ήθελε να κάνει το Υπουργείο και η ΔΙΠΕ ακόμη και κόντρα στην ίδια την απαράδεκτη νομοθεσία τους, που προβλέπει ανώτατο όριο ανά τάξη, τους 25 μαθητές.
Διώκεται ακόμη επειδή επέλεξε τη συλλογική δράση μαζί με τον Σύλλογο Διδασκόντων και τους γονείς των μαθητών, διεκδικώντας την άμεση κάλυψη των κενών και ζητώντας εγγράφως ενημέρωση για τις εντολές της διοίκησης και την νομιμότητα τους, χωρίς ποτέ να λάβει απάντηση.
Αντί η ΔΙ.Π.Ε και το Υπουργείο Παιδείας να προχωρήσουν στην κάλυψη των αναγκών του σχολείου και στην ουσιαστική στήριξη των μαθητών, επιχείρησαν να “εξαφανίσουν από τον χάρτη” τους μαθητές Ρομά βαφτίζοντας τους αυθαίρετα “ανενεργούς μαθητές” και μάλιστα Νοέμβρη μήνα και ταυτόχρονα, επέλεξαν τη στοχοποίηση και τη δίωξη εκπαιδευτικών που υπερασπίστηκαν το σχολείο και τα μορφωτικά δικαιώματα των παιδιών. Όλα αυτά συνέβησαν μάλιστα σε μια ιδιαίτερα δύσκολη περίοδο αυτή της πανδημίας.
Δε θα επιτρέψουμε να θεωρείται πειθαρχικό παράπτωμα η υπεράσπιση των μαθητών και η διεκδίκηση των αναγκαίων όρων για την εκπαίδευση τους. Ο εκπαιδευτικός οφείλει να βρίσκεται δίπλα στους μαθητές του και να αγωνίζεται για την εξασφάλιση όλων των απαραίτητων προϋποθέσεων που υπηρετούν το παιδαγωγικό του έργο.
Οι εργαζόμενοι στο Νοσοκομείο ξέρουμε καλά από πειθαρχικές διώξεις και προσπάθεια τρομοκράτησης, κάθε φορά που επιλέγουμε να αγωνιστούμε και να διεκδικήσουμε τα αυτονόητα.

Η αλληλεγγύη είναι το όπλο μας! Κανένας μόνος του!

Απαιτούμε:

· Να σταματήσει άμεσα η άδικη δίωξη της εκπαιδευτικού.
· Άμεση κάλυψη όλων των κενών με μόνιμους διορισμούς από την 1η Σεπτεμβρίου.
· Άμεση κάλυψη κάθε κενού που προκύπτει κατά τη διάρκεια της σχολικής χρονιάς.
· Μείωση του αριθμού των μαθητών ανά τάξη, με ανώτατο όριο τους 15 μαθητές στις μικρές τάξεις και τους 20 στις μεγαλύτερες.


Για το ΔΣ:

